यह सही है कि देश इस समय उस कगार पर खड़ा है जहां सरकार के हर कार्य को 2019 के चुनावों के सामने रख कर तौला जाएगा। सर्जिकल स्ट्राइक के दो साल बाद उसके वीडियो प्रदर्शन को भी इसी तराजू पर रख कर कांग्रेस और अन्य विरोधी दल तौल रहे हैं। यह भी सही है कि किसी भी समय इन्हें प्रस्तुत किया जाता, कोई न कोई तर्क देकर इसे गलत सिद्ध करने का प्रयास विरोध पक्ष द्वारा किया जाता किन्तु विशेषज्ञों की यह बात तो समझ में आती है कि अगर इन वीडियो क्लिपों को जो सैन्य रणनीति को उजागर नहीं करने की रणनीति के चलते काट छांट कर प्रदर्शित की गयी हैं, उस समय सामने लाया जाता तो विरोधियों को अनेक कुतर्क सामने रखने का मौका मिलता और विश्व के सामने भारत की छवि धूमिल होती। विरोधी सवाल पर सवाल करते और सेना पूरी रणनीति छिपाती और एक नया तमाशा सामने लाकर देश की छवि का ध्यान न रख कर ऊलजलूल सवाल पूछे जाते। इसलिए अगर इस समय इन वीडियो क्लिपों को सामने लाकर देश को अवगत कराने की सेना की यह कोशिश उचित कही जाय तो गलत नहीं होगा। भाजपा का यह तर्क भी कि इसे चुनावी परिप्रेक्ष्य में इसलिए नहीं देखा जाना चाहिए क्योंकि अभी तो चुनावों में ग्यारह महीने हैं को भी नकारा जाना उचित नहीं होगा।